 Nitori ijaagboro to waye, ijọba kede ofin konilegbele oniwakati mẹrinlelogun niluu Ifọn ati Ilobu : Latari wahala to n lọ lọwọ laarin ilu Ilobu, nijọba ibilẹ Irẹpodun, ati Ifọn, nijọba ibilẹ Orolu, nipinlẹ Ọṣun, Gomina Ademọla Adeleke ti kede konile-gbele oniwakati mẹrinlelogun.Wahala naa, eleyii to bẹrẹ ni Weṣidee, ọjọ kẹrin, oṣu Kẹwaa, ọdun yii, lo yọri si ofo ẹmi ati dukia, ti ko si si ifọkanbalẹ fun awọn olugbe ilu mejeeji.Ninu atẹjade kan ti Kọmiṣanna fun eto iroyin nipinlẹ Ọṣun, Oluọmọ Kọlapọ Alimi, fi sita lorukọ Gomina Adeleke lo ti ṣalaye pe igbesẹ naa di dandan lati le fopin si wahala naa.O ni, Gomina Ademọla Adeleke ti paṣẹ pe ki ofin konilegbele oniwakati mẹrindinlogun bẹrẹ niluu Ilobu ati Ifọn ni kiakia.Lati le ṣeto alaafia ati ibọwọ fun ofin titi asiko ti rogbodiyan naa yoo fi rokun igbagbe, gomina, ninu agbara rẹ gẹgẹ bii olori alaabo akọkọ funpinlẹ Ọṣun, ti paṣẹ pe ijọba ti gba ilẹ to n da wahala ọhun silẹ.Bakan naa nijọba ti paṣẹ pe ẹnikẹni tabi agbarijọpọ awọn eeyan ti wọn ba ri tabi ti wọn ba n ṣe ohunkohun lori ilẹ naa yoo foju wina ofin latọdọ ijọba.Nitori naa, lati le jẹ ki ofin konilegbele naa rinlẹ, ko gbọdọ si irinkerindo ọkọ tabi fifi ẹsẹ rin kaakiri lagbegbe naa titi digba tijọba yoo gbẹsẹ kuro lori ofin yiiAtẹjade naa tẹ siwaju pe Adeleke ti fun awọn agbarijọpọ oṣiṣẹ alaabo, ninu eyi ti awọn ṣọja, ọlọpaa ati sifu difẹnsi wa laṣẹ lati maa ṣọ agbegbe naa lọsan-an-loru.O ni ojuṣe akọkọ tijọba ni ni lati daabo bo ẹmi ati adukia awọn araalu, nitori naa, ijọba ko ni i fojuure wo ẹnikẹni to ba sọrọ tabi gbe igbesẹ to tun le da omi alaafia ilu mejeeji ru.Ijọba ba awọn ti wọn padanu eeyan wọn ati dukia wọn ninu laasigbo naa kẹdun, bẹẹ si ni gomina sọ pe oun ko ni i sinmi titi ti alaafia yoo fi pada sagbegbe naa. 